‘ชัยวัฒน์’โต้ สัญญาจีเทคฯ ไม่ใช่สมยอม
&nbsp;
19 ส.ค. 2554

โพสต์ทูเดย์ — อดีตผู้อำนวยการสลากฯ ยันเซ็นสัญญาล็อกซเล่ย์ จีเทคฯ ไม่ใช่ต่างตอบแทนจาโก้
นายชัยวัฒน์ พสกภักดี อดีตผู้อำนวยการสำนักงานสลากกินแบ่งรัฐบาล เปิดเผยว่า กระบวนการคัดเลือกบริษัททำสัญญาข้อตกลงการเป็นผู้วางระบบการจำหน่ายสลากแบบเลขท้าย 3 และ 2 ตัว เมื่อปี 2548 ว่า มีกระบวนการขั้นตอนการคัดเลือกที่โปร่งใส ไม่มีการสมยอม หรือเอื้อประโยชน์ให้กับ บริษัท ล็อกซเล่ย์ จีเทค เทคโนโลยี เพราะมีการตั้งกรรมการคัดเลือกคุณสมบัติ โดยมี นายวิสุทธิ์ ศรีสุพรรณ อดีตอธิบดีกรมธนารักษ์ เป็นประธานกรรมการจัดจ้างบริการระบบเกมสลาก และประธานสำนักงานสลากในขณะนั้น ทำหน้าที่ในการพิจารณาคัดเลือกบริษัทที่มีคุณสมบัติเหมาะสมจนผ่านการเข้าเกณฑ์ดังกล่าว 
ทั้งนี้ คาดว่าประเด็นเรื่องของการสมยอมอาจจะมาจากกรณีที่นายตรีจักร ตัณฑ์ศุภศิริ ปัจจุบันเป็นกรรมการประธานเจ้าหน้าที่บริหาร บริษัท ล็อกซเล่ย์ จีเทคฯ ซึ่งอดีตเคยเป็นผู้จัดการของบริษัท จาโก้ มาก่อน จึงมีการวิเคราะห์พาดพิงไปว่าอาจมีการเอื้อประโยชน์หลังจากที่จาโก้ ถูกยกเลิกสัญญาในช่วงปี 2540 และมาต่างตอบแทนให้ล็อกซเล่ย์ จีเทคฯ ชนะการประมูลในช่วงปี 2548 ได้ 
"เรื่องจาโก้ พอรัฐสั่งให้หยุดก็ยก เลิกสัญญาไป พอมาถึงตอนล็อกซเล่ย์ จีเทคฯ ก็ทำไปตามขั้นตอน มีการตั้งกรรมการมาดูในหลายเรื่องไม่ว่าจะเป็นเรื่อง ฐานะทางการเงิน ความน่าเชื่อถือ ประสบการณ์ รวมถึงเรื่องทางเทคนิค ซึ่งก่อนหน้านี้เคยมีบริษัทไม่ผ่านการคัดเลือก ยื่นเรื่องต่อศาลปกครองว่ามีการเอื้อประโยชน์ให้ ล็อกซเล่ย์ จีเทคฯ แต่สุดท้าย ศาลปกครองก็ยกฟ้อง เพราะสำนักงานสลากฯ มีหลักฐานพิสูจน์ได้ว่าไม่มีการเอื้อประโยชน์ให้เอกชน